CELEX: 32021D0677
Language: sk
Date: 2021-04-23 00:00:00
Title: Vykonávacie rozhodnutie Rady (EÚ) 2021/677 z 23. apríla 2021, ktorým sa mení vykonávacie rozhodnutie (EÚ) 2020/1351, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

27.4.2021   
               
               
                  SK
               
               
                  Úradný vestník Európskej únie
               
               
                  L 144/7
               
            
         VYKONÁVACIE ROZHODNUTIE RADY (EÚ) 2021/677
         z 23. apríla 2021,
         ktorým sa mení vykonávacie rozhodnutie (EÚ) 2020/1351, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19 (1), a najmä na jeho článok 6 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     V nadväznosti na žiadosť Lotyšska zo 7. augusta 2020 Rada 25. septembra 2020 poskytla Lotyšsku finančnú pomoc vo forme úveru vo výške najviac 192 700 000 EUR s maximálnou priemernou splatnosťou 15 rokov s cieľom doplniť vnútroštátne úsilie Lotyšska pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
                  
               
                     (2)
                  
                  
                     Úver mal byť použitý Lotyšskom na financovanie režimov skráteného pracovného času, podobných opatrení a opatrení týkajúcich sa zdravia uvedených v článku 3 vykonávacieho rozhodnutia Rady (EÚ) 2020/1351 (2).
                  
               
                     (3)
                  
                  
                     Výskyt ochorenia COVID-19 naďalej ochromuje podstatnú časť pracovnej sily v Lotyšsku. To viedlo k náhlemu a prudkému zvýšeniu verejných výdavkov v Lotyšsku v súvislosti s novými opatreniami, konkrétne nemocenskými dávkami pre rodičov a opatrovateľov a príplatkami pre lekárov a zamestnancov, ktorí sa zaoberajú riešením krízy spôsobenej ochorením COVID-19, ako aj opatreniami uvedenými v článku 3 písm. a), c), d), f) a g) vykonávacieho rozhodnutia (EÚ) 2020/1351.
                  
               
                     (4)
                  
                  
                     Výskyt ochorenia COVID-19 a mimoriadne opatrenia, ktoré Lotyšsko zaviedlo v rokoch 2020 a 2021 na obmedzenie jeho výskytu, ako aj jeho sociálno-ekonomického vplyvu a vplyvu súvisiaceho so zdravím, mali a naďalej majú závažný dosah na verejné financie. Podľa prognózy Komisie z jesene 2020 malo mať Lotyšsko do konca roka 2020 deficit verejnej správy na úrovni 7,4 % a dlh verejnej správy na úrovni 47,5 % hrubého domáceho produktu (HDP). Predpokladá sa, že deficit verejnej správy Lotyšska klesne v roku 2021 na úroveň 3,5 % HDP a dlh verejnej správy na úroveň 45,9 % HDP. Podľa predbežnej prognózy Komisie zo zimy 2021 sa v roku 2021 predpokladá zvýšenie HDP Lotyšska o 3,5 %.
                  
               
                     (5)
                  
                  
                     Lotyšsko požiadalo 11. marca 2021 Úniu o ďalšiu finančnú pomoc vo výške 112 500 000 EUR s cieľom pokračovať v dopĺňaní svojho vnútroštátneho úsilia v rokoch 2020 a 2021 pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby. Týka sa to najmä opatrení uvedených v odôvodneniach 6 až 8.
                  
               
                     (6)
                  
                  
                     Nariadením kabinetu č. 709 o príspevku za neodpracovaný čas pre daňovníkov na pokračovanie ich činnosti počas krízy spôsobenej ochorením COVID-19 (prijatým 24. novembra 2020 (3) a zmeneným 12. januára 2021 (4)) sa predĺžil a zmenil režim náhrad pre zamestnancov za neodpracovaný čas, ako sa uvádza v článku 3 písm. a) vykonávacieho rozhodnutia (EÚ) 2020/1351. Uvedený režim sa vzťahuje na spoločnosti, samostatne zárobkovo činné osoby a platcov licenčného poplatku, ktorých príjem z hospodárskej činnosti klesol v priemere o aspoň 20 % v porovnaní s obdobím od augusta do októbra 2020. V rámci uvedeného režimu sa vyplácajú náhrady pre zamestnancov čerpajúcich nútenú dovolenku alebo samostatne zárobkovo činné osoby vo výške 50 % alebo 70 % ich miezd alebo príjmov v závislosti od daňového režimu, v rámci ktorého pôsobia. Minimálna výška podpory je stanovená na 500 EUR a maximálna výška na 1 000 EUR na zamestnanca za kalendárny mesiac. Režim náhrad pre zamestnancov za neodpracovaný čas je doplnený o bonus na deti pracovníkov, ako sa uvádza v článku 3 písm. c) vykonávacieho rozhodnutia (EÚ) 2020/1351.
                     Bonus vo výške 50 EUR mesačne na dieťa predstavuje dodatočnú podporu pre nepracujúcich zamestnancov, ktorí majú nárok na úľavu na dani z príjmu pre závislé osoby. Podporné opatrenie bolo predĺžené výnosom kabinetu č. 706 z 1. decembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (5) a výnosom kabinetu č. 15 z 11. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (6). Opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže sa v jeho rámci poskytuje podpora príjmu zamestnancom a samostatne zárobkovo činným osobám.
                  
               
                     (7)
                  
                  
                     Režimom mzdových dotácií sa poskytuje podpora zamestnávateľom, ktorí čelia poklesu príjmov o aspoň 20 % z akejkoľvek hospodárskej činnosti. Výška podpory predstavuje 50 % priemernej mesačnej hrubej mzdy, avšak najviac 500 EUR za kalendárny mesiac. Zamestnávatelia, ktorí sú príjemcami podpory, sú povinní zachovať zamestnania podporovaných pracovníkov a navýšiť plnú pravidelnú mzdu o mzdovú dotáciu. Režim bol zriadený nariadením kabinetu č. 675 o poskytovaní pomoci daňovým poplatníkom na pokračovanie ich činnosti počas krízy spôsobenej ochorením COVID-19 (prijatým 10. novembra 2020 (7) a zmeneným 12. januára 2021 (8)) a výnosom kabinetu č. 128 z 26. februára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (9). Opatrením sa predlžuje režim mzdových dotácií pre odvetvia cestovného ruchu a vývozu, ako sa uvádza v článku 3 písm. d) vykonávacieho rozhodnutia (EÚ) 2020/1351, ako aj rozširuje rozsah pôsobnosti na všetkých oprávnených zamestnávateľov.
                  
               
                     (8)
                  
                  
                     Nemocenskými dávkami pre rodičov a opatrovateľov sa poskytuje podpora pre zamestnancov, ktorí nemôžu pracovať na diaľku a musia sa starať o deti mladšie ako 10 rokov alebo osoby so zdravotným postihnutím, keď sú školy a centrá dennej starostlivosti zatvorené v dôsledku výskytu ochorenia COVID-19. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže sa ním poskytuje podpora príjmu rodičom a opatrovateľom, pričom pomáha zachovať zamestnanosť tým, že rodičia a opatrovatelia, ktorí sa počas zatvorenia škôl a centier dennej starostlivosti musia starať o deti alebo osoby so zdravotným postihnutím, nie sú nútení ukončiť pracovný pomer. Nemocenské dávky sú stanovené v zmene zákona o poistení v materstve a nemocenskom poistení z 26. novembra 2020 (10) a vo výnose kabinetu č. 707 z 1. decembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (11) a výnose kabinetu č. 13 z 11. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (12).
                  
               
                     (9)
                  
                  
                     Lotyšsko takisto predĺžilo a zaviedlo rad opatrení súvisiacich so zdravím s cieľom riešiť krízu spôsobenú ochorením COVID-19. Týka sa to najmä opatrení uvedených v odôvodneniach 10 až 12.
                  
               
                     (10)
                  
                  
                     Predĺženie nemocenských dávok v súvislosti s ochorením COVID-19, ako sa uvádza v článku 3 písm. g) vykonávacieho rozhodnutia (EÚ) 2020/1351, do 30. júna 2021 bolo stanovené zmenami zákona o poistení v materstve a nemocenskom poistení z 12. novembra 2020 (13). Opatrením sa poskytujú štátom vyplácané nemocenské dávky ľuďom, ktorí nemohli chodiť do práce v dôsledku požiadavky na absolvovanie domácej izolácie alebo domácej karantény, zatiaľ čo časť nemocenskej dávky sa zvyčajne delí so zamestnávateľom.
                  
               
                     (11)
                  
                  
                     Dodatočná podpora je poskytovaná na výdavky v oblasti zdravia na osobné ochranné prostriedky, ako sa uvádza v článku 3 písm. f) vykonávacieho rozhodnutia (EÚ) 2020/1351. Výdavky sa už zrealizovali v roku 2020, a to vrátane výdavkov stanovených v nariadení kabinetu č. 380 z 9. júna 2020 o prostriedkoch na zabezpečenie epidemiologickej bezpečnosti nevyhnutnej pre inštitúcie uvedené v zozname prioritných inštitúcií a potrieb (14).
                  
               
                     (12)
                  
                  
                     Príplatky pre lekárov a zamestnancov, ktorí sa zaoberajú riešením krízy spôsobenej ochorením COVID-19, vo výške 20 % až 100 % mesačných miezd za prácu vykonávanú v podmienkach zvýšeného rizika a zvýšeného pracovného zaťaženia, sú stanovené vo výnosoch kabinetu č. 136 z 27. marca 2020 a č. 656 zo 6. novembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (15), výnose kabinetu č. 743 z 8. decembra 2020 o zmenách výnosu kabinetu č. 655 zo 6. novembra 2020 o vyhlásení núdzového stavu (16) a výnose kabinetu č. 37 z 21. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ (17). Uvedené príplatky dopĺňajú maximálne príplatky stanovené v zákone o odmeňovaní úradníkov a zamestnancov štátnych orgánov a orgánov miestnej správy. Opatrením sa podporuje zamestnanosť tým, že sa zaisťuje bezpečnosť zamestnancov a kontinuita základných verejných služieb.
                  
               
                     (13)
                  
                  
                     Lotyšsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Lotyšsko poskytlo Komisii primerané dôkazy o tom, že od 1. februára 2020 sa z dôvodu prijatia vnútroštátnych opatrení na riešenie sociálno-ekonomických vplyvov výskytu ochorenia COVID-19 skutočné aj plánované verejné výdavky zvýšili o 405 297 901 EUR. Predstavuje to náhle a prudké zvýšenie, pretože takisto súvisí s novými opatreniami aj rozšírením existujúcich opatrení priamo súvisiacich s režimami skráteného pracovného času a podobnými opatreniami, ktoré sa týkajú významnej časti podnikov a pracovnej sily v Lotyšsku. Lotyšsko zamýšľa 100 097 901 EUR zo zvýšenej sumy výdavkov uhradiť z vlastných finančných prostriedkov.
                  
               
                     (14)
                  
                  
                     Komisia sa v súlade s článkom 6 nariadenia (EÚ) 2020/672 poradila s Lotyšskom a overila náhle a prudké zvýšenie skutočných a plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj so zavedením príslušných opatrení súvisiacich so zdravím a spojených s výskytom ochorenia COVID-19, ktoré sa uvádzajú v žiadosti Lotyšska z 11. marca 2021.
                  
               
                     (15)
                  
                  
                     Opatrenia súvisiace zo zdravím, ktoré sa uvádzajú v žiadosti Lotyšska z 11. marca 2021 a v odôvodneniach 10 až 12, predstavujú 22 304 365 EUR.
                  
               
                     (16)
                  
                  
                     Finančná pomoc by sa preto mala poskytnúť s cieľom pomôcť Lotyšsku pri riešení sociálno-ekonomických dôsledkov závažného narušenia hospodárstva spôsobeného výskytom ochorenia COVID-19. Komisia by mala prijať rozhodnutia o splatnosti, výške a uvoľnení splátok a tranží v úzkej spolupráci s vnútroštátnymi orgánmi.
                  
               
                     (17)
                  
                  
                     Lotyšsko a Komisia by mali toto rozhodnutie zohľadniť v dohode o úvere, ako sa uvádza v článku 8 ods. 2 nariadenia (EÚ) 2020/672.
                  
               
                     (18)
                  
                  
                     Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu vykonať najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
                  
               
                     (19)
                  
                  
                     Lotyšsko by malo Komisiu pravidelne informovať o plnení plánovaných verejných výdavkov, aby mohla posúdiť rozsah, v akom Lotyšsko plní uvedené výdavky.
                  
               
                     (20)
                  
                  
                     Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Lotyšska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatnili zásady rovnakého zaobchádzania, solidarity, proporcionality a transparentnosti,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2020/1351 sa mení takto:
            
                        1.
                     
                     
                        Článok 2 sa mení takto:
                        
                                    a)
                                 
                                 
                                    odsek 1 sa nahrádza takto:
                                    
                                       „1.   Únia sprístupní Lotyšsku úver vo výške najviac 305 200 000 EUR. Úver má maximálnu priemernú splatnosť 15 rokov.“;
                                    
                                 
                              
                                    b)
                                 
                                 
                                    odsek 4 sa nahrádza takto:
                                    
                                       „4.   Prvá splátka sa uvoľní až vtedy, keď nadobudne platnosť dohoda o úvere uvedená v článku 8 ods. 2 nariadenia (EÚ) 2020/672. Všetky ďalšie splátky sa uvoľnia v súlade s podmienkami uvedenej dohody o úvere alebo v prípade potreby budú podmienené nadobudnutím platnosti dodatku k uvedenej dohode alebo zmenenej dohody o úvere.“
                                    
                                 
                              
                  
                        2.
                     
                     
                        Článok 3 sa nahrádza takto:
                        
                           „Článok 3
                           Lotyšsko môže financovať tieto opatrenia:
                           
                                       a)
                                    
                                    
                                       režim náhrad pre zamestnancov za neodpracovaný čas stanovený v nariadení kabinetu č. 179 (prijatom 31. marca 2020) o príspevku za neodpracovaný čas pre samostatne zárobkovo činné osoby postihnuté šírením ochorenia COVID-19 a v nariadení kabinetu č. 165 (prijatom 26. marca 2020) o zamestnávateľoch postihnutých krízou spôsobenou ochorením COVID-19, ktorí majú nárok na príspevok za neodpracovaný čas a na rozdelenie platby v prípade omeškaných platieb daní na splátky alebo ich odklad až na tri roky, ako bol predĺžený a zmenený;
                                    
                                 
                                       b)
                                    
                                    
                                       príspevok za prestoje stanovený na základe nariadenia kabinetu č. 236 (prijatého 23. apríla 2020) o pomocnom príspevku za neodpracovaný čas pre zamestnancov a samostatne zárobkovo činné osoby postihnuté šírením ochorenia COVID-19;
                                    
                                 
                                       c)
                                    
                                    
                                       bonus na deti pracovníkov stanovený vo výnose kabinetu č. 178 zo 16. apríla 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“, ako bol predĺžený;
                                    
                                 
                                       d)
                                    
                                    
                                       režim mzdových dotácií pre odvetvia cestovného ruchu a vývozu stanovený v informačnej správe o opatreniach na prekonanie krízy spôsobenej ochorením COVID-19 a oživenie hospodárstva, ako bol predĺžený;
                                    
                                 
                                       e)
                                    
                                    
                                       platby na podporu miezd pre zdravotnícky personál a pracovníkov v odvetví kultúry stanovené v zákone o opatreniach na predchádzanie hrozbe šírenia ochorenia COVID-19 pre štát a jeho dôsledkom a potlačenie tejto hrozby a dôsledkov, zákone o potlačení dôsledkov šírenia infekcie COVID-19 a vo výnose kabinetu č. 303 z 3. júna 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“;
                                    
                                 
                                       f)
                                    
                                    
                                       výdavky v oblasti zdravia na osobné ochranné prostriedky stanovené vo výnosoch kabinetu č. 79 z 3. marca 2020, č. 118 z 20. marca 2020 a č. 220 z 27. apríla 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ a v nariadení kabinetu č. 380 z 9. júna 2020 o prostriedkoch na zabezpečenie epidemiologickej bezpečnosti nevyhnutnej pre inštitúcie uvedené v zozname prioritných inštitúcií a potrieb;
                                    
                                 
                                       g)
                                    
                                    
                                       nemocenské dávky v súvislosti s ochorením COVID-19 stanovené v zmene zákona o poistení v materstve a nemocenskom poistení (prijatej 20. marca 2020), ako boli predĺžené;
                                    
                                 
                                       h)
                                    
                                    
                                       nemocenské dávky pre rodičov a opatrovateľov, ako sú stanovené v zmene zákona o poistení v materstve a nemocenskom poistení (oddiely 48 a 49 prechodných ustanovení) prijatej 26. novembra 2020, vo výnose kabinetu č. 707 z 1. decembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“ a vo výnose kabinetu č. 13 z 11. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“;
                                    
                                 
                                       i)
                                    
                                    
                                       príplatky pre lekárov a zamestnancov, ktorí sa zaoberajú riešením krízy spôsobenej ochorením COVID-19, stanovené vo výnose kabinetu č. 136 prijatom 27. marca 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“, vo výnose kabinetu č. 656 prijatom 6. novembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti, vo výnose kabinetu č. 743 z 8. decembra 2020, ktorým sa mení výnos kabinetu č. 655 zo 6. novembra 2020 o vyhlásení núdzového stavu, a vo výnose kabinetu č. 37 z 21. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“.““
                                    
                                 
                     
                  
                        3.
                     
                     
                        Článok 4 sa nahrádza takto:
                        
                           „Článok 4
                           
                              1.   Lotyšsko informuje Komisiu do 30. marca 2021 a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.
                           
                           
                              2.   Ak sa opatrenia uvedené v článku 3 zakladajú na plánovaných verejných výdavkoch a boli predmetom vykonávacieho rozhodnutia, ktorým sa mení vykonávacie rozhodnutie (EÚ) 2020/1351, Lotyšsko informuje Komisiu do šiestich mesiacov odo dňa prijatia uvedeného pozmeňujúceho vykonávacieho rozhodnutia a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.“
                           
                        
                     
                  
         
            Článok 2
            Toto rozhodnutie je určené Lotyšskej republike.
            Toto rozhodnutie nadobúda účinnosť dňom jeho oznámenia adresátovi.
         
         
            Článok 3
            Toto rozhodnutie sa uverejní v Úradnom vestníku Európskej únie.
         
         
            V Bruseli 23. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. EÚ L 159, 20.5.2020, s. 1.
         
            (2)  Vykonávacie rozhodnutie Rady (EÚ) 2020/1351 z 25. septembra 2020, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19 (Ú. v. EÚ L 314, 29.9.2020, s. 38).
         
            (3)  Úradný vestník Lotyšskej republiky (Latvijas Vēstnesis), 230B, 27.11.2020.
         
            (4)  Úradný vestník Lotyšskej republiky (Latvijas Vēstnesis), 9A, 14.1.2021.
         
            (5)  Úradný vestník Lotyšskej republiky (Latvijas Vēstnesis), 234, 3.12.2020.
         
            (6)  Úradný vestník Lotyšskej republiky (Latvijas Vēstnesis), 9, 14.1.2021.
         
            (7)  Úradný vestník Lotyšskej republiky (Latvijas Vēstnesis), 222A, 16.11.2020.
         
            (8)  Úradný vestník Lotyšskej republiky (Latvijas Vēstnesis), 9, 14.1.2021.
         
            (9)  Úradný vestník Lotyšskej republiky (Latvijas Vēstnesis), 42, 2.3.2021.
         
            (10)  Úradný vestník Lotyšskej republiky (Latvijas Vēstnesis), 230A, 27.11.2020.
         
            (11)  Úradný vestník Lotyšskej republiky (Latvijas Vēstnesis), 234, 3.12.2020.
         
            (12)  Úradný vestník Lotyšskej republiky (Latvijas Vēstnesis), 9, 14.1.2021.
         
            (13)  Úradný vestník Lotyšskej republiky (Latvijas Vēstnesis), 221A, 13.11.2020.
         
            (14)  Úradný vestník Lotyšskej republiky (Latvijas Vēstnesis), 113A, 12.6.2020.
         
            (15)  Úradný vestník Lotyšskej republiky (Latvijas Vēstnesis), 62B, 27.3.2020, Úradný vestník Lotyšskej republiky (Latvijas Vēstnesis), 218, 10.11.2020.
         
            (16)  Úradný vestník Lotyšskej republiky (Latvijas Vēstnesis), 237A, 8.12.2020.
         
            (17)  Úradný vestník Lotyšskej republiky (Latvijas Vēstnesis), 16, 25.1.2021.